АҞӘА, цәыббра 9 – Sputnik. Аԥсны Ахада ипресс-маӡаныҟәгаҩ Наала Аҩӡыԥҳа Аԥыза-министр иҭахара амҩатә машәыр ауп изыхҟьаз, иԥсҭазаара ашәарҭара аҭаргыларазы ҽазышәара ыҟамызт ҳәа ахылҳәааит ҳәа аанацҳауеит РИА Новости.
"Арыцҳара ҟалеит амҩатә машәыр иахҟьаны иарбанызаалак аҽа мзызк ыҟаӡам", — лҳәеит лара.
Аԥсны аԥыза-министр Геннади Гагәылиа иԥсҭазаара далҵит 71 шықәса дшырҭагылаз, амҩаду "Ԥсоу-Аҟәа" иҟалаз амашәыр иахҟьаны, цәыббрамза 8, асааҭ 23:10 рзы ҳәа аҳәоит Аминистрцәа Реилазаара асаит.
Геннади Гагәылиа Аԥсны ахада Рауль Ҳаџьымба дызхагылаз аԥсуа делегациа дахәҭакны Шьамтәыла официалла даҭааны дыҟан.
Гагәылиа Геннадии Леонид-иҧа диит ажьырныҳәа 4, 1948 шықәса рзы Гәдоуҭа араион Лыхны ақыҭан.
1972 шықәса рзы далгеит Белоруссиатәи Аполитехникатә Институт, анџьныр-аргылаҩ изанааҭ иманы.
11.1972-04.1973 шш. рзы — Қырҭтәылатәи АССР Аргылара Аминистрра Гәдоуҭатәи СУМ, атрест №16 аҟны аус иуан.
04.1973-06.1974 шш. рзы — Қырҭтәылатәи АССР Аргылара Аминистрра Гәдоуҭатәи СУМ, атрест №16 аргылаҩцәа реиҳабы.
06.1971-09.1976 шш. рзы — ҚССР Аргылара Аминистрра Гәдоуҭатәи СУМ атрест №16, еиҭаҵуа амеханизмтә еишьҭагыла №144 анџьныр хада.
10.1976-03.1977 шш. рзы — ҚССР Аргылара Аминистрра Гәдоуҭатәи СУ-4 атрест №16, адгьылҭыҧ №18 аргылаҩ еиҳабы.
08.1977-09.1986 шш. рзы — аӡиа Риҵа азеиҧшкрыфарҭатә Комбинат адиректор ихаҭыҧуаҩы.
09.1986-09.1991 шш. рзы — Гәдоуҭатәи РАИПО анапхгара ахантәаҩы.
09.1991-06.1992 шш. рзы — Аҧсны АССР Аминистцәа Реилазаара адәныҟатә економикатәи ареспубликақәа рыбжьаратәи аимадара Аҳәынҭқарратә Комитет Ахантәаҩы.
06.1992-12.1992 шш. рзы — Аҧсны Аҳәынҭқарра Аминистрцәа Реилазаара аҿы адәныҟатәи аекономикатә еимадарақәа рзы Аҳәынҭқарратә комитет ахантәаҩы инапынҵақәа наигӡоит.
12.1992-12.1993 шш. рзы — Аҧсны Аҳәынҭқарра Аминистрцәа Реилазаара Ахантәаҩы ихаҭыҧуаҩ, адәныҟатәи аеконимикатә еимадарақәа ркомитет ахантәаҩы.
12.1993-01.1995 шш.рзы — Аҧсны Аҳәынҭқарра Аминистрцәа Реилазаара Ахантәаҩы ихаҭыҧуаҩ, адәныҟатәи аеконимикатә еимадарақәа ркомитет ахантәаҩы.
01.1995-04.1997 шш. рзы — Аҧсны Аҳәынҭқарра Аҧыза-министр.
03.2002-11.2002 шш. рзы — Урыстәыла Афедерациа Аҳәынҭқарратә Дума адепутат ицхырааҩ.
2002-2003 шш. рзы — Аҧсны Аҳәынҭқарра Ахәаахәҭра-Ааглыхратә Палата Ахада.
12.2003-2004 шш. рзы — Аҧсны Аҳәынҭқарра Аҧыза-министр.
07.12.2002-04.2003 шш. рзы — Аҧсны Аҳәанҭқарра Ахада Ихадара Анапхгаҩы.
2004 инаркны 2018 шықәсанӡа Аҧсны Аҳәынҭқарра Ахәаахәҭра-Ааглыхратә Палата Ахада.
Аԥсны аԥыза-министрс дҟаҵан 2018 шықәса мшаԥымза 24 рзы.